На основу члана 32. став 1. тачка 15. Закона о локалној самоуправи („Службени гласник РС“, број 129/07, 83/14 – др. закон и 101/16 – др. закон), члана 33. став 1. Закона о јавном дугу („Службени гласник РС“ број 61/05, 107/09, 78/11 и 68/15) и члана 37. став 1. тачка 28. Статута општине Инђија - пречишћен текст („Службени лист општине Инђија“, број 9/13 и 7/18),

 Скупштина општине Инђија, на седници одржаној дана 18. јуна 2018.године, донела је

**ОДЛУКУ**

**О ЗАДУЖИВАЊУ ОПШТИНЕ ИНЂИЈА**

**Члан 1.**

Одобрава се дугорочно кредитно задуживање општине Инђија, на домаћем финансијском тржишту у износу од 468.126.351,10 динара, ради финансирања капиталних инвестиционих расхода предвиђених у буџету општине Инђија за 2018. годину.

 Задуживање из става 1. овог члана, врши се по претходно прибављеном мишљењу Министарства финансија Управа за јавни дуг, борј 401-697/2018-001 од 14. маја 2018. године.

 **Члан 2.**

 Средства из члана 1. ове одлуке, намењена су за финансирање капиталне инвестиције - асфалтирања улица по насељеним местима општине Инђија и то:

 1. насеље Инђија 15 улица;

 2. насеље Бешка 9 улица;

 3. насеље Крчедин 2 улице;

 4. насеље Чортановци 13 улица;

 5. насеље Нови Карловци 4 улице;

 6. насеље Нови Сланкамен 7 улица;

 7. насеље Стари Сланкамен 3 улице;

 8. насеље Сланкаменачки Виногради 4 улице;

 9. насеље Марадик 3 улице;

 10. насеље Јарковци 5 улица;

 11. насеље Љуково 5 улица.

 **Члан 3.**

 Дугорочно кредитно задуживање из члана 1. ове одлуке, одобрава се са следећим условима:

1. рок отплате кредита је пет година након истека грејс периода;
2. грејс период је две године;
3. номинална каматна стопа је максимално до 3,5% на годишњем нивоу;
4. накнаде за обраду кредита је максимално до 0,2% износа кредита;
5. накнаде за превремену отплату кредита нема;
6. накнаде за неповучени део кредита нема;
7. обрачун и плаћање камате у току грејс периода врши се на начин да се у току грејс

периода камата обрачунава и плаћа на месечном нивоу по достави каматног обрачуна од стране изабране банке;

1. обрачун и плаћање камате у току отплате кредита врши се тако да након истека грејс

периода камата се обрачунава и плаћа на месечном нивоу по достави каматног обрачуна од стране изабране банке;

1. рате кредита се плаћају након истека грејс периода на месечном нивоу;
2. повлачење кредита је сукцесивно, а у складу са динамиком инвестиционих улагања;
3. инструменти обезбеђења наплате потраживања по основу дугоророчног кредита су

менице општине Инђија уз менична овлашћења.

**Члан 4.**

Овлашћује се Председник општине, да у складу са Законом о јавним набавкама, покрене поступак јавне набавке за финансијску услугу и образује Комисију која ће спровести поступак набавке средстава из члана 1. ове одлуке.

 **Члан 5.**

Овлашћује се Председник општине да након спроведеног поступка јавне набавке и извештаја Комисије за јавне набавке, закључи Уговор о задужењу општине Инђија са најповољнијим повериоцем-пословном банком.

 **Члан 6.**

Контролу наменског располагања средствима из члана 1. ове одлуке, врши Председник општине и Општинска управа - Одељење за финансије, о чему се Скупштина општине информише најмање једном годишње.

 **Члан 7.**

Ова Одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број: 40-896/2018-I Председник,**

**Дана:18. јуна 2018.године**

**Инђија Милан Предојевић**

 **О б р а з л о ж е њ е**

Правни основ за доношење Одлуке о задуживању општине Инђија, садржан је у члану 32. став 1. тачка 15. Закона о локалној самоуправи („Службени гласник РС“, број 129/07, 83/14 – др. закон и 101/16 – др. закон), члану 33. став 1. Закона о јавном дугу („Службени гласник РС“ број 61/05, 107/09, 78/11 и 68/15) и члану 37. Став 1. тачка 28. Статута општине Инђија-пречишћен текст („Службени лист општине Инђија“ број 9/13 и 7/18).

Чланом32. став 1. тачка 15. Закона о локалној самоуправи, регулисано је да Скупштина општине доноси акт о јавном задуживању општине, у складу са законом којим се уређује јавни дуг, а иста одредба садржана је у члану 37. став 1. тачка 28. Статута општине Инђија.

Чланом 33. став 1. Закона о јавном дугу, регулисано је да одлуку о задуживању локалне власти доноси надлежан орган локалне власти, по претходно прибављеном мишљењу Министарства.

Јавно предузеће за управљање путевима и паркиралиштима „Инђија пут“ Инђија, својим дописом број 351-3/2017-34 од 23.04.2018. год, обратило се Општинској управи општине Инђија, број 40-567/2018-IV дана 23.04.2018. год, са Иницијативом за кредитно задужење општине, а ради асфалтирање путева у свим насељеним местима општине Инђија у укупној дужини од 28292,89 метара.

Министарство финансија управа за јавни дуг под бројем 401-697/2018-001 од 14.05.2018. године доставило је мишљење да се општина Инђија у 2018. години може задужити за планирани износ до 468.126.351,10 динара за финансирање капиталних инвесриоционих расхода, у складу са буџетом општине Инђија за 2018. годину.

Имајући у виду напред наведено предлаже се Скупштини општине Инђија да Одлуку о задуживању општине Инђија усвоји у тексту како је дат у материјалу.

Одељење за правне и скупштинске послове

Одељење за финансије